Foto: Reuters UFC chempioni, rossiyalik Xabib Nurmagomedov Moskvadagi aeroportlardan birida jangari deb qabul qilinib, tekshiruvdan o‘tkazildi. “Ploxoy leytenant” telegram-kanalining Federal xavfsizlik xizmatidagi manbalarga iqtibos keltirgan holda xabar berishicha, chegara xizmati xodimlari Turkiyaga uchmoqchi bo‘lgan dog‘istonlik ikki fuqaroni to‘xtatishgan. Ular IShID terrorchilik tashkilotiga aloqadorlikda gumon qilingan. To‘xtatilganlardan biri Nurmagomedov bo‘lgan. Ta’kidlanishicha, chegarachilar jangchining mashhurligiga ham e’tibor qaratmay, uni do‘sti bilan so‘roq qilishgan. Nurmagomedov tekshiruvdan o‘tgach, qo‘yib yuborilgan. Sportchi bunday munosabatdan ranjib, chegarachilarni koyigan. “Nazoratchilar dog‘istonlikning kimligiga ham e’tibor bermay, yo‘riqnomaga ko‘ra ish tutishdi. Vaziyatni oydinlashtirish uchun kelgan tezkor xodimlar achchig‘i chiqqan Nurmagomedov bilan suratga tushib, unga chegara nazoratidan tezroq o‘tishida ko‘mak ko‘rsatishgan”, deyilgan xabarda.